ร้านนี้เป็นร้านโปรดเลยค่ะ ทานครั้งแรกในร้านต้นกำเนิด ตอนนั้นไปยืนต่อคิวยาวนานเลยกว่าจะได้เข้า 

ช่วงหลังมานี้ยี่ห้อไหนฮิตๆ เป็นต้องมาเปิดสาขาในสิงคโปร์และไทย ทำให้ลูกค้าอย่างเราชอบมากมาย ไปไหนๆก็เจอ 

ร้านนี้เดินข้ามถนนจะมาตามหาที่แลก JR​ Pass เจอโดยบังเอิญ ก็ต้องแวะตามธรรมเนียม 

ด้านในร้านจะแบ่งเป็น 2 โซน​ คือแบบนั่งทานอาหาร โต๊ะใหญ่เป็นเรื่องเป็นราว กับอีกโซนที่เรานั่ง เป็นโต๊ะกลมเล็กๆชิดๆกัน เดินเข้าไปนั่งลำบากนิดนึงค่ะ แต่พื้นที่แถบนี้ถือเป็น prime location ค่าเช่าคงจะแพง ทำได้เท่านี้ก็ถือว่าดีแล้วนะคะ 

หน้าพวกขนมอบก็เหมือนสาขาที่ไทยทุกประการ ตัวเลือกอาจจะน้อยกว่าด้วยซ้ำ แต่เมนูโปรดประจำตัวของเราคือ Pain au chocolate และ​ Eclair มีให้เลือกเท่านี้ก็ชื่นใจค่ะ 

ขนมอบทั้งสองอย่างที่สั่งมาทานก็อร่อยได้มาตรฐาน​ 

แต่กาแฟไม่ผ่านนะคะ สั่งทั้งแบบใสนมและไม่ใส่ ขมไหม้ติดลิ้นติดจมูกทั้งสองแก้ว 

สำหรับตัว​ orange cake ชิ้นจิ๋วๆ​ ที่ให้มาฟรีนั้นอร่อยมั่กๆค่ะ นุ่มฟูหอมกลิ่นเปลือกส้มสุด จิ๋วแต่แจ๋วจริงๆ

การบริการที่นี่​ดีงามมีดูเป็นมิตร เดินมาเติมน้ำเย็นให้ตลอด พร่องไป 20% ก็เดินมาเติมให้แล้วค่ะ เกรงใจมากๆ

ถ้า​ผ่าน​มาทางนี้ก็แวะทานขนมดูนะคะ อร่อยค่ะ​ แต่กาแฟควรข้ามไป​นอกเสียจากว่าชอบทานแบบขมๆ ถึงจะถูกใจร้านนี้ค่ะ

*** The rating scale for my reviews are from my personal taste with expects to adjusted for it's own categories. The same place on different days may result in different experiences. We all have different "Taste Buds",  and experience different "Service" ***